CELEX: C2005/257/08
Language: lt
Date: 2005-10-15 00:00:00
Title: Byla C-318/05 Europos Bendrijų Komisijos 2005 m. rugpjūčio 17 d. pareikštas ieškinys Vokietijos Federacinei Respublikai

15.10.2005   
            
            
               LT
            
            
               Europos Sąjungos oficialusis leidinys
            
            
               C 257/4
            
         Europos Bendrijų Komisijos 2005 m. rugpjūčio 17 d. pareikštas ieškinys Vokietijos Federacinei Respublikai
   (Byla C-318/05)
   (2005/C 257/08)
   Proceso kalba: vokiečių
   2005 m. rugpjūčio 17 d. Europos Bendrijų Teisingumo Teisme buvo pareikštas Europos Bendrijų Komisijos, atstovaujamos Richard Lyal ir Kilian Gross, nurodžiusių adresą dokumentams įteikti Liuksemburge, ieškinys Vokietijos Federacinei Respublikai.
   Europos Bendrijų Komisija Teisingumo Teismo prašo:
   
               1)
            
            
               pripažinti, kad, be išimčių nepripažindama mokesčių, mokamų už mokyklos lankymą užsienyje, Einkommensteuergesetz (Pajamų mokesčio įstatymas) 10 straipsnio 1 dalies 9 punkte numatytomis specialiosiomis išlaidomis, mažinančiomis pajamų mokestį, Vokietijos Federacinė Respublika neįvykdė savo įsipareigojimų pagal EB 18, 39, 43 ir 49 straipsnius;
            
         
               2)
            
            
               priteisti iš Vokietijos Federacinės Respublikos bylinėjimosi išlaidas.
            
         Ieškinio pagrindai ir pagrindiniai argumentai
   Europos Komisijos nuomone, Vokietijos Einkommensteuergesetz 10 straipsnio 1 dalies 9 punkte įtvirtinta nuostata nesuderinama su laisve teikti paslaugas ir EB sutartyje numatytomis judėjimo laisvėmis.
   Remdamasis Einkommensteuergesetz 10 straipsnio 1 dalies 9 punktu, apmokestinamasis asmuo Vokietijoje turi teisę sumažinti savo apmokestinamąsias pajamas 30 %. mokesčių už mokymąsi mokykloje, sumokėtų valstybinėms ar valstybės patvirtintoms arba pripažintoms privačioms mokykloms, kaip specialiosiomis išlaidomis. Mokesčių už mokymąsi kitoje valstybėje narėje įsteigtose mokyklose atžvilgiu tokios galimybės sumažinti apmokestinamąsias pajamas nėra.
   Komisija bendrą nurodytos mokestinės lengvatos netaikymą užsienio privačių mokyklų atžvilgiu laiko diskriminuojančiu. Jos nuomone, blogesnių sąlygų mokestine prasme sudarymas užsienio privačioms mokykloms pažeidžia užsienio mokyklų ir Vokietijoje gyvenančių apmokestinamųjų asmenų, kurie norėtų leisti savo vaikus į užsienio privačią mokyklą, laisvę teikti paslaugas.
   Be to, užsienio privačios mokyklos dėl to priverstos įsisteigti Vokietijoje, norėdamos išvengti nepalankios konkurencinės padėties dėl jų klientų negalėjimo pasinaudoti mokestine lengvata. Dėl to neleistinai pažeidžiama įsisteigimo laisvė.
   Galiausiai galimybės sumažinti apmokestinamąsias pajamas apribojimas pažeidžia kitų ES valstybių piliečių, kurie nori persikelti gyventi į Vokietiją, bet tuo pačiu metu nori, kad jų vaikai toliau mokytųsi privačioje mokykloje kilmės valstybėje, judėjimo laisves. Tokioje pačioje situacijoje yra Vokietijos piliečiai, gyvenantys kitoje valstybėje narėje, bet ir toliau esantys neribotai apmokestinamaisiais asmenimis Vokietijoje. Jiems taip pat sudaromos blogesnės sąlygos, jei jie nori savo vaikus leisti mokytis privačioje mokykloje ne Vokietijoje.